

**О Б Щ И Н А А Л Ф А Т А Р, О Б Л А С Т С И Л И С Т Р А** 

***7570 гр. Алфатар, ул.”Йордан Петров”№6***

***Тел. централа: 086/ 811 610***

**ПРОГРАМА**

**ЗА ЕНЕРГИЙНА ЕФЕКТИВНОСТ НА**

**ОБЩИНА АЛФАТАР ЗА ПЕРИОДА**

**2025 – 2029 г.**

**2025 г.**

**СЪДЪРЖАНИЕ**

**I.  ВЪВЕДЕНИЕ**

**1.1. Правна рамка за разработване на програмата.**

**1.2. Политика по енергийна ефективност.**

**1.3. Доставка на ел. енергия и горива на територията на общината.**

**1.4. Дейности на общината, като потребител на енергия.**

**II. ОБЩА ХАРАКТЕРИСТИКА НА ОБЩИНА АЛФАТАР**

**2.1. Географска и административна характеристика, население,**

**2.2. Икономическа характеристика.**

**III. ОБЩИНСКА ПРОГРАМА ЗА ЕНЕРГИЙНА ЕФЕКТИВНОСТ**

**3.1.ЦЕЛИ НА ОБЩИНСКАТА ПРОГРАМА ЗА ЕНЕРГИЙНА ЕФЕКТИВНОСТ /ОПЕЕ/**

**3.1.1. Връзка на ОПЕЕ с Плана за интегрирано развитие на община Алфатар за периода 2021–2027 г.  
3.1.2. Дефиниране на проблема енергийна ефективност.**

**3.1.3. Общ анализ на потенциала за енергийна ефективност в общината.**

**3.1.4. Цели на общинската програма за енергийна ефективност.**

**3.2. ДЕЙНОСТИ И МЕРКИ ЗА ПОВИШАВАНЕ НА ЕНЕРГИЙНАТА  
ЕФЕКТИВНОСТ, ПРОИЗТИЧАЩИ ОТ ЗАКОНА**

**3.2.1. Дейности.**

**3.2.2. Информационна основа на ОПЕЕ.**

**3.3. ПРИОРИТЕТИ НА ОБЩИНСКАТА ПРОГРАМА ЗА ЕНЕРГИЙНА ЕФЕКТИВНОСТ**

**3.3.1. Избрани приоритетни целеви групи.**

**3.3.2. Списък на обектите, за които са предприети мерки за енергийна ефективност.**

**3.3.3. Списък на обектите и предвидените мерки за енергийна ефективност за периода на програмата.**

**3.4. ОБОБЩЕНИ ПАРАМЕТРИ НА ОЧАКВАНИТЕ ЕФЕКТИ ОТ ПРИЛАГАНЕТО НА ОПЕЕ**

**3.4.1. Икономия на енергия, снижаване на разходите.**

* + 1. **Екологични ефекти.**
    2. **Социални ефекти.**

**3.4.4. Икономическа ефективност на програмата и повишаване качеството на услугите. Допълнителни ефекти от програмата.**

**3.4.5. Необходими инвестиции.**

**IV. ФИНАНСОВО ОСИГУРЯВАНЕ НА ПРОГРАМАТА /ФИНАНСОВ ПЛАН/**

**V. ОРГАНИЗАЦИЯ ЗА ИЗПЪЛНЕНИЕ НА ПРОГРАМАТА.**

**5.1. Институционализиране.**

**5.2. Срокове за изпълнение.**

**5.3. Създаване на система за комуникация.**

**VI. ОРГАНИЗАЦИЯ НА НАБЛЮДЕНИЕТО И КОНТРОЛ ПО ИЗПЪЛНЕНИЕТО И ОТЧИТАНЕТО**

**СПИСЪК НА ИЗПОЛЗВАНИТЕ СЪКРАЩЕНИЯ**

**ВЕИ                 Възобновяеми енергийни източници**

**ЕС                     Европейски съюз**

**ЕЕ                       Енергийна ефективност**

**ПЕЕ                    Програма за енергийна ефективност**

**ЕСМ                     Енергоспестяващи мероприятия**

**БГВ                        Битово горещо водоснабдяване**

**КЕВР                       Комисия за енергийно и водно регулиране**

**АУЕР               Агенция за устойчиво енергийно производство**

**ПЧП                          Публично-частно партньорство**

**ОП                           Оперативна програма**

**ФЕЕ                         Фонд “Енергийна Ефективност”**

**НПО                         Неправителствена организация**

**КПД                        Коефициент на полезно действие**

**kВт,кW                   Киловат**

**МВт,MW                  Мегават**

**кВтч,kWh                 Киловат час**

**кВт, кW (р)              Киловат пик**

**МВтч,MWh              Мегават час**

**кВт/год,kW/y           Киловата годишно**

**МВтч/год, MW/y    Мегават часа годишно**

**η   КПД (коефициент на полезно действие)**

**ч, h                            Час**

**нм3                           Нормални метра кубични**

**м2                             Метър квадратен**

**кв.м.                        Квадратен метър**

**л/сек                        Литър за секунда**

**о С                              Градуса по Целзий**

**Ktoe                           Килотон нефтен еквивалент**

**Mtoe                          Мегатон нефтен еквивалент**

**І. ВЪВЕДЕНИЕ**

           Програмата за енергийна ефективност на Община Алфатар за периода 2025-2029 г. е разработена на основание чл.12 ал. 2 от Закона за енергийната ефективност, при отчитане на стратегическите цели и приоритети на интегрираните териториални стратегии за развитие на съответните региони за планиране от ниво 2 по чл. 4, ал. 3 от Закона за регионалното развитие и перспективите им за устойчиво икономическо развитие.

       Съвременното понятие за енергийна ефективност означава извличане на максимална полза от всяка единица енергия, чрез използването на модерни технологии за задоволяване на ежедневните нужди на обществото и икономиката. Тя е най-лесният и ефективен начин за намаляване на енергийната консумация и замърсяването на околната среда. Разходът на енергия зависи основно от индустриалното развитие и броя на населението на всяка страна и в частност на всяка община.

В настоящия момент държавите, членки на Европейския съюз са изправени пред проблема с повишаването на цената на енергийните ресурси (петрол, въглища, природен газ и др.) и от заплахата за несигурност на доставките на енергия и енергийни ресурси.

Енергийната ефективност може да се представи, като измерител на разумното използване на енергията. В основни линии включва повишаване на ефекта от дейностите, свързани с потребление на енергия, при намаляване на разходите за това, естествено без загубата на комфорт.

За постигане на ефект на добро ниво на енергийна ефективност говорят следните фактори:

* Намаляване разходите за горива и енергия;
* Повишаване сигурността на снабдяването с горива и енергия;
* Подобряване топлинния комфорт;
* Намаляване емисиите на вредни вещества в околната среда;

  Една от ключовите цели е да се подпомогне местната власт при осигуряването на достатъчно финансиране за изпълнение на отговорностите й за предоставяне на адекватни обществени услуги. В това отношение с програмата за енергийна ефективност се цели да се подпомогне общината да намери финансиране за решаването на належащи инфраструктурни проблеми и други социално ориентирани програми за намаляване на енергийните разходи.

Държавната политика в направление Енергийна ефективност (ЕЕ) се осъществява въз основа на национални дългосрочни и краткосрочни програми, приети от Министерския съвет на Република България, в съответствие с чл.12 от Закона за енергийна ефективност (ЗЕЕ) и наредбите към него.

Държавната политика в областта на енергийната ефективност се изпълнява от всички държавни и местни органи. Държавните и местните органи разработват и приемат програми по енергийна ефективност, съответстващи на целите, заложени в актовете по чл. 5, ал. 3, т. 1 – 4 (ЗЕЕ). Държавните и местните органи представят отчети за изпълнение на плановете на изпълнителния директор на Агенция за устойчиво енергийно развитие.

**1.1.Правна рамка за разработване на програмата**

Разработването на Програма за енергийна ефективност (ПЕЕ) от органите на държавната власт и на ме­стно самоуправление е регламентирано в чл.12, ал.2 от Закона за енергийна ефективност (ЗЕЕ). Тя е в съответствие с Националната стратегия от ЗЕЕ и Националния план за действие по енергийна ефективност, при отчитане на специфичните особености на регионалните планове за развитие на съответния район за планиране.

Целта на програмата е намаляване на енергийната интензивност на брутния вътрешен продукт на страната чрез намаляване на потреблението на енергийни ресурси от крайните потребители на горива и енергия.

Във връзка с горепосоченото е необходимо всяка община да изготви своя програма за енергийната ефективност.

В качеството си на орган на изпълнителната власт на местно ниво и в съответствие с чл.12, ал.2 от ЗЕЕ, община Алфатар разработи настоящата Програма за енергийна ефективност на Община Алфатар за периода: 2025 – 2029 г.

**1.2. Политика по енергийна ефективност**

Енергийната ефективност е качествено понятие, което изразява степента на използване на енергията. Да се повиши ефективността означава да се намали разходът на енергия, без да се накърнява качеството и комфортът за:

* отопление;
* осветление;
* превоз на хора и товари;

Системата от мерки за енергийна ефективност може да намали консумацията и разходите на енергия, както и емисиите на парникови и вредни газове в атмосферния въздух и да доведе да повишаване качеството на околната среда в общината.

       На пазара на горива и ел.енергия, община Алфатар е потребител. Основното перо в консумацията на енергия е обслужването на общинските сгради: административни, за образование, спорт, здравеопазване, социалните дейности, културата, както и системата за уличното осветление.

Въпреки ограничените бюджети на общината, с помощта на реализирането на проекти от предходния програмен период и вложени собствени средства, са въведени енергоспестяващи мерки (ЕСМ) в сгради общинска собственост, както и подмяна на уличното осветление в община Алфатар, с цел намаляване на разходите за горива и енергия и ограничаване на вредните емисии, както и подобряване на комфорта на живот.

В Програмата за енергийна ефективност на община Алфатар са заложени следните приоритети:

* Подобряване на енергийните характеристики на публичния общински сграден фонд:
* Проучване на възможностите за използване на алтернативни енергоизточници и възобно-вяеми енергийни източници;
* Обследване за енергийна ефективност на сгради съгласно изискванията на ЗЕЕ;
* Проектиране и подготовка на документи за кандидатстване по международни и национални програми за въвеждане на предписаните в обследванията ЕСМ.
* Възлагане и изпълнение на ЕСМ в сгради публична и общинска собственост.
* Мерки за повишаване квалификацията и обучение на персонала, обслужващ енергийните системи.
* Повишаване на енергийната ефективност в частните сгради, чрез:
* оказване на техническа и консултантска помощ по проекти по национални и европейски програми за въвеждане енергоспестяващи мероприятия (ЕСМ) в частния жилищен фонд по Националната програма за енергийна ефективност на многофамилни жилищни сгради;
* подготовка и провеждане на кампания за разясняване на енергийната ефективност в жилищните сгради;

* Енергийна ефективност в сферите на дървопреработвателната, млекопреработвателната промишленост, търговията и услугите:
* съдействие за включване в проекти за намаляване на енергийното потребление.

**1.3. Доставка на ел.енергия и горива на територията на общината**

     По отношение на енергоносителите, баланса за община Алфатар се формира от консумацията на ел. енергия - за Основно училище в гр.Алфатар и Детска градина в гр.Алфатар, консумация на течни горива за социални дейности – услуги от резидентен тип и от консумацията на твърди горива – дърва и въглища за административната сграда на общината в гр.Алфатар и административните сгради – кметства (3) и кметски наместничества (3).

Електроснабдяването на община Алфатар се осъществява от Националната енергийна система, като електропреносната и електроразпределителната  мрежа и съоръженията към нея се стопанисват, поддържат и реконструират от електроразпределително дружество опериращо в Северна и Източна България - „Енерго про Север-Варна“ ЕАД.

Електропреносната и електроразпределителната мрежа на територията на Община Алфатар са добре изградени. Всички селища на територията на общината са електрифицирани. Електроснабдяването се осъществява от „ЕРП Север“ гр. Варна.

     Населението на общината използва за отопление приоритетно твърди горива – основно дърва, пелети от дърва и слънчоглед, минимално количество въглища и ел. енергия.

**1.4. Дейности на общината, като потребител на енергия**

Главна задача на общинския план за енергийна ефективност е прилагането на оптимален вариант от мерки за енергийна ефективност в средносрочен период и постигането на максимални икономически, социални и екологични резултати.

      Общината като юридически субект е консуматор на енергия. Това е свързано със задълженията, които по силата на закона трябва да изпълнява.

**В ролята си на *потребител* на енергия, общината трябва да прилага 4 (четири) основни групи мерки за повишаване на енергийната ефективност в общината:**

- технически;

- поведенчески;

- организационни;

- стимулиращи.

Технически мерки се осъществяват при производството, доставката разпределението и при крайната консумация на ел. енергия.

Останалите мерки изискват по-малки разходи, но оказват съществено влияние, както върху консумацията на енергия, така и върху енергийната култура на крайните консуматори.

Общината изпълнява тази си функция чрез:

* възлагане извършването на енергийно обследване на общински сгради;
* възлагане изготвянето на необходимата строителна документация, съгласно ЗУТ;
* реализация на проекти за саниране, рехабилитация и енергийноефективна реконструкция на общински сгради;
* обучения за прилагане на мерки за ЕЕ на национално и местно ниво.

Програмата за енергийна ефективност е насочена предимно към общинския сектор – сградите и услугите, при които общината изпълнява функцията си на консуматор на енергия.

В енергийния сектор, община Алфатар е потребител на енергия и нейно задължение е да осигурява енергия за всички общински обекти – сгради и улично осветление, за нуждите на населението. Мерките за повишаване на енергийната ефективност са насочени приоритетно към училище, детска градини и другите общински сгради.

**С оглед ролята на общината като местен орган на властта и произтичащите от това правомощия, тя се явява като *мотиватор* за въздействие върху поведението на потребителите на енергия**, основно чрез провеждане на информационна кампания и предоставяне на информация относно енергийната ефективност и използването на възобновяеми енергийни източници на територията на общината.

**С програмата за ЕЕ, Община Алфатар планира да провежда политика за повишаване културата на енергопотребление и неговата ефективност, чрез:**

* прилагане на енерго спестяващи мерки, чрез изпълнение на съответни мероприятия;
* стимулиране на населението и стопанските субекти на територията на общината за изпълнението на мерки за енергийна ефективност за жилищния фонд, сгради и съоръжения на стопански субекти;
* провеждане на образователна и информационна кампания;
* въвеждане на наблюдение, анализ и оценка на състоянието на изпълнението на плана за енергийна ефективност и програмата на общината.

**Общината се явява и в ролята на регулатор, и инвеститор основно чрез някои от дейностите, които изпълнява, като:**

* извършване на пред проектни проучвания;
* подготовка на апликационни формуляри, събиране и окомплектоване на съпътстваща документация за кандидатстване с проекти за финансиране по Оперативни програми.
* провеждане на процедури за подбор на изпълнители, съгласно ЗОП, за реализиране на проекти, получили финансиране;
* спазване на законовите изисквания по ЗУТ при издаване на разрешения за строеж на инвестиционни проекти и въвеждането на обектите в експлоатация.

**II. ОБЩА ХАРАКТЕРИСТИКА НА ОБЩИНА АЛФАТАР**

**2.1. Географска и административна характеристика, население**

           Община Алфатар се намира в Североизточна България и е част от структурата на Област Силистра. Общинският център – гр.Алфатар се намира на разстояние - 20 км от областния гр.Силистра, на 98 км от гр.Шумен, на 120 км от гр. Варна и 125 км от гр. Русе.

Община Алфатар е с територия от 248 564 дка и обхваща седем населени места, от които един град – гр.Алфатар и шест села, от които три със статут на кметства: с.Алеково, с.Бистра и с.Чуковец, и три села със статут на кметски наместничества: с.Васил Левски, с.Кутловица и с.Цар Асен. Населените места са пръснати на сравнително голяма територия, отдалечени са едно от друго и от общинския център.

Населението на Община Алфатар по постоянен адрес към 01.01.2025 г. е 2 902 души, като основната част е съсредоточена в гр. Алфатар – 1 361 души, а в др. населени места е, както следва:

- с. Алеково - 419 души;

- с. Бистра - 594 души;

- с. Васил Левски – 43 души;

- с. Кутловица – 25 души;

- с. Цар Асен – 34 души;

- с .Чуковец - 426 души.

Анализът на демографските тенденции в община Алфатар не е по-различен от анализа за динамиката на демографските процеси в национален мащаб. Основните фактори за намаляване на населението са отрицателните естествен и механичен прираст, както и емиграцията, която е основно към страни от Европейският съюз. Очертава се тенденция за застаряване на населението, като броят на лицата под 15 г. намалява, т.е. постепенно намалява делът на населението под трудоспособна възраст, а същевременно се увеличава броят на лицата и респективно броя на населението в трудоспособна и над трудоспособна възраст.

Преобладаващата тенденция за застаряването на населението в общината налага предприемане на спешни и устойчиви мерки за подобряване качеството на живот на населението и повишаване на заетостта.

**2.2. Икономическа характеристика**

          Икономиката на община Алфатар е белязана от висока безработица, която към края на 2024г. е 5,92 %, съгласно публично достъпни данни, публикувани на сайта на Агенция по заетостта. Средно за страната, за същият период, безработицата е 5,2 %. Това е резултат от преструктури-рането на икономиката и недостатъчния финансов приток, който в отделни райони е свързан с липса на чужди и на местни инвестиции. Диверсификацията на местната икономика е все още твърде слаба. И в този смисъл общината разчита на развитието на земеделието като основен икономически сектор и източник за осигуряване на приходи и заетост на населението. Развитието на селското стопанство е основен приоритет, заложен в Плана за интегрирано развитие на община Алфатар (ПИРО) за периода 2021 - 2027 г.

Данните от анализа на текущото състояние на община Алфатар показват, че има нужда от въвеждане на ефективни стимули за ускоряване на социално-икономическото развитие и за преодоляване на демографските проблеми, генериране на растеж, заетост и устойчиво развитие на селското стопанство.

  Общината следва да мобилизира целия си потенциал (природни и географски, характеристики, човешки ресурси и инвестиции), да оползотвори възможностите за финансиране от национални и европейски програми, за да постигне растеж.

Община Алфатар като част от административна област Силистра се намира в Северен централен район на планиране (СЦРП) на Република България – ниво 2 (NUTS 2), който включва още областите Велико Търново, Габрово, Разград и Русе, и за който е характерен най-нисък за България брутен вътрешен продукт (БВП) на човек от населението. Икономическото състояние на района е на сравнително ниско равнище. Северният централен район за планиране отбелязва дълготрайна тенденция сред останалите райони за създаване на най-нисък общ брутен вътрешен продукт (БВП) и БВП на човек от населението. През 2022 г. приносът на Северния централен район за планиране (СЦРП) към БВП на страната е 11,232 млн. лв. (6,69% от националния БВП), БВП на човек – 16 597 лв. (63,94% от средния размер за страната). По отношение на някои икономически характеристики, Северният централен район за планиране бележи негативни показатели.

Северният централен район за планиране в момента е един от най-слабо развитите райони от ниво 2 в страната. Поставен е в групата райони в Европа с най-силна зависимост от заплахите от демографския спад (на последно място в ЕС), глобализацията, климатичните промени и енергийната зависимост. Поради ниския старт, въпреки прогнозираното абсолютно нарастване, прогнозните стойности на показателите за развитие остават под средното за страната. Като прогноза до 2025 година се предвижда нивото на заетост на населението от 20 г.– 64 г. да достигне 72% при 78% средно за страната, а инвестициите в научна и развойна дейност да достигнат 0,8 % от БВП при 1,8 % за страната. Намаляването на броя на хората, живеещи под прага на бедността ще бъде 16 %, при 15 % средно за страната.

**III. ОБЩИНСКА ПРОГРАМА ЗА ЕНЕРГИЙНА ЕФЕКТИВНОСТ**

**3.1. Цели на общинската програма за енергийна ефективност /ОПЕЕ/.**

**3.1.1. Връзка на ОПЕЕ с План за интегрирано развитие на община Алфатар 2021 - 2027 г.**

Разработването на общинската програма за енергийна ефективност е тясно свързано с целите и задачите, поставени в Плана за интегрирано развитие на община Алфатар 2021 - 2027 г.

ОПЕЕ засяга широк кръг от цели и задачи, свързани с целите и задачите на отделните подсистеми. Целта при ресурсната подсистема е използването и доразвиването на природните дадености като се съхрани спецификата на природата и нейното опазване, за икономиката - спиране спада и активиране на икономиката, преминаване към икономически растеж.

В социалната подсистема главната цел е преход към продуктивна заетост и качествено развитие на човешките ресурси чрез удовлетворяване на потребностите на населението, подобряване условията на живот и подобряване на социалната заетост. В областта на обществените отношения изграждането на нова ценностна система е една от задачите с най-голямо значение.

Програмата за енергийна ефективност е в тясна връзка с тенденциите и процесите, свързани с опазване и подобряване на състоянието на околната среда - опазване на природата, съхраняване на специфичните особености, въвеждане на екологосъобразни технологии, нарастване на степента на обществено разбиране на проблемите и намаляване замърсяване на въздуха и водите.

**3.1.2. Дефиниране на проблема енергийна ефективност**

  Разумното управление на настоящите енергийни нужди, без да се накърняват възможностите на бъдещите поколения за задоволяване на своите потребности от енергия е основен принцип на интегрирано планиране на енергопотреблението. В сегашния момент все повече нараства ролята на общините в това интегрирано планиране на местно ниво. Предпоставка за това е и съществуващата нормативна база – Закон за енергетиката, Закон да енергийната ефективност, Закон за опазване на околната среда, Закон за устройство на територията и Закон за регионална развитие, които регламентират правилата за обвързване на енергийните планове с цялостната планова дейност в региона и съседните общини.

Със засилване на процеса на децентрализация на общините и в резултат от приватизацията в енергетиката, общините придобиха нови функции и респективно трябваше да предприемат мерки за намаляване на консумацията на ел. енергия и понижаване на разходите за енергийни нужди; намаляване до минимум на вредните въздействия върху околната среда и промяна в поведението на крайните потребители в бита, услугите и местната промишленост.

Най-характерната роля на общината в този аспект е тази на консуматор на енергия, която пряко произтича от задълженията на общината.

Потреблението на енергия в община Алфатар обхваща следните основни направления: потребление в сгради, общинска собственост - административни сгради, училище, детска градина, здравни и социални заведения, потребление за реализиране   на  общински  услуги за населението – улично осветление.

   Едновременно със стремежа да се разширява спектъра на дейностите в общината, икономията на енергия може значително да облекчи общинския бюджет и да стане предпоставка за намаляване консумацията и повишаване качеството на услугите, които се предлагат на населението.

      Разходите за ел.енергия на административните сгради на общината във всички населени места, ДСХ, ЦНСТ №1 и ЦНСТ №2, ЦНСТПЛПР №1, ЦНСТПЛПР №2, ЦНСТПЛПР №3, ЦНСТПЛПР №4, клубове на инвалида и пенсионера, музей, туристически и информационен център, спортни сгради и други стопански сгради, използвани от общината се финансират пряко от бюджета на общината.

Енергийните разходи на община Алфатар за 2024 година, разпределени по сектори и целеви групи са представени в таблицата, както следва:

|  |  |  |
| --- | --- | --- |
| № | Сектори и целеви групи | Разход /лева/ |
| **1.** | **Сектор „Образование"** | **Общо: 30 004,00** |
|  | -   Детска градина с групи в гр. Алфатар и с.Бистра | 11 860,00 |
|  | -   Училище | 18 144,00 |
| **2.** | **Сектор „Администрация“** | **15 605,00** |
| **3.** | **Сектор „Социални дейности“** | **Общо: 39 579,00** |
|  | -  ДСХ, ЦНСТ №1, ЦНСТ №2 | 19 364,00 |
|  | -   ЦНСТ-ПЛПР №1, №2, №3 и №4 | 20 215,00 |
| **4.** | **Сектор „БКС“** | **3 851,00** |
| **5.** | **Улично осветление и поддръжка** | **30 205,00** |
| **6.** | **Чистота** | **2 400,00** |
| **7.** | **Читалища** | **9 276,00** |
| **8.** | **Други** | **140 880,00** |

Основните енергоносители, които се използват в общината са, както следва:

* електроенергия - всички общински обекти използват този вид енергия, а при някои е основен източник за отопление;
* дърва и въглища - за отопление на сградата на общинска администрация – Алфатар, сградите на кметствата на територията на общината, сградите на ЦНСТ-ПЛПР - 3 бр., БКС и др.

Сравнително висок е делът от разходите за ел.енергия за осигуряване на улично осветление – 30 205,00 лв., което е 21,44% процента от общата консумация не ел. енергия в общината.

За част от сградите на община Алфатар е извършено обследване на енергийната ефективност, представено в таблицата, както следва:

|  |  |  |  |
| --- | --- | --- | --- |
| **№** | **Сграда** | **Дата на обследването** | **Сертификат** |
| 1. | Сграда на Общинска администрация гр.Алфатар | 03.05.2012 г. | № 032АГ002 |
| 2. | Сграда – ОУ”Хр. Ботев“ гр.Алфатар | 10.05.2010 г. | № 032АГ0021 |
| 3. | Сграда на ДСХ гр. Алфатар | 04.05.2010 г. | № 032АГ0022 |

Усилията на община Алфатар в бъдеще ще бъдат насочени към разработване на проекти за повишаване на енергийната ефективност на сградите, с цел по-икономичното и ефективно използване на енергоносителите и намаляване дела на разходите.

Най-характерните дейности при изпълнение на функциите на община Алфатар, като консуматор на енергия са представени в таблицата, както следва:

|  |  |
| --- | --- |
| **Области на действие** | **Възможни дейности** |
| Общински сгради | 1. Обследване за енергийна ефективност;  2. Сертифициране енергийна ефективност;  3. Въвеждане на мерки за енергоспестяване;  4. Цялостно реализиране на мерките за енероспестяване. |
| Улично осветление | 1. Обследване за енергийната ефективност;  2. Подмяна на лампите на уличното осветление с енергоспестяващи и светодиодни източници  3. Поддръжка и подмяна; |

Освен като потребител на енергия, Общината се проявява и като регулатор, тъй като при вземането на редица стратегически решения, трябва да се отчете прякото им влияние върху консумацията на енергия.

С оглед ролята на общината като местен орган на властта и произтичащите от това правомощия се проявява нейната мотивираща функция. Тя има възможност да въздейства върху поведението на потребителите на енергия като информира, насърчава, организира и моделира определен тип поведение, свързано с щадящо, ефективно използването на ел. енергия и др. ресурси.

В изпълнение на програмата за енергийна ефективност, Община Алфатар ще провежда политика, която е насочена към повишаване стандарта на крайния потребител. Общината ще продължи да прилага енергоспестяващи мерки в сградите - общинска собственост и в обновяване на уличното осветление, с монтиране на енергоспестяващи лампи с и/или подмяна със соларни източни.

**3.1.3. Общ анализ на потенциала за енергийна ефективност в общината**

     Анализът на разходите на общината за енергия и разпределението им по сектори и видове горива показва, че енергията която се консумира е предимно за отопление и осветление.

     Сградният фонд на общината е сравнително остарял. През последните няколко години се реализираха значителни дейности за подобряване на състоянието му. Като цяло се налага изводът, че с цел повишаване на ефективността на енергопотреблението, наличният сграден фонд се нуждае както от ремонт и поддържане, така и от прилагане на мерки за ЕЕ: топлоизолация, подмяна на дограма, отоплителни инсталации, което е свързано с големи инвестиции.

      Очакваната икономия, която се реализира след предприемането на някой от енерго спестяващите мерките в сградите е следната:

|  |  |  |
| --- | --- | --- |
| № | Мерки | Очаквана икономия в % |
| 1. | Ремонт и уплътняване на прозорци и врати | 7 - 10 |
| 2. | Подмяна на дограма | 30 - 40 |
| 3. | Изолация на външни стени | 35 - 45 |
| 4. | Допълнителна  топлинна изолация на покриви | 0-5 |

  Срокът за откупуване на мерките е най-дълъг за изолацията на външни стени - 11,3 години, за подмяна на дограма - 7,8 години, за изолация на покрив - 4,7 години.

За отопление на четири от сгради в социалния сектор се използват локални топлоизточници котли на газьол или нафта. Отоплението на ЦНСТПЛПР №4 е единствено чрез ел. енергия.

В административната сграда на община е монтиран единствения (за общинските сгради) котел на твърдо гориво – въглища и дърва.

Видът и характеристиката на котлите в община Алфатар са представени в следната таблица:

|  |  |  |  |  |  |
| --- | --- | --- | --- | --- | --- |
| Описание на сградата, местоположение | Производител и марка | Модел | Вид гориво | Година | Мощност  в kw |
| Общинска администрация, гр.Алфатар, ул.Й.Петров №6 | БЪЛГАРИЯ  Марка „ “ВСК  Водогреен котел | № 68163 | Дърва и въглища | 2002 г. | 300 kw |
| Дом за стари хора ЦНСТ №1 и ЦНСТ №2 гр.Алфатар, ул.Й.Петров №1 | БЪЛГАРИЯ  „ORLAN 80“  Водогреен котел | № 33040 | Нафта за отопление /газьол/ | 2012 г. | 230 kw |
| ЦНСТПЛПР №1 гр.Алфатар, ул. Хр. Ботев №3 | Водогреен котел GULLIVER=RGO=1 | №0107Q00491 | Нафта за отопление | 2019 г. | 55 kw |
| ЦНСТПЛПР №2 гр.Алфатар, ул. Люляк №1 | Водогреен котел GULLIVER=RGO=1 | №01308093186 | Нафта за отопление | 2020 г. | 55 kw |
| ЦНСТПЛПР №3 /ЦНСТ/, ул. Люляк №1 | Водогрен Котел на GULLIVER | №0104PH00377 | Нафта за отопление | 2022г. | 40kw |

Уличното осветление се осъществява от енергоспестяващи осветителни тела. Подмяната на живачните лампи започва през 2002 г. по проект:  “Реконструкция и модернизация на уличното осветление в община Алфатар“. Към настоящия момент броят на монтираните тела за уличното осветление по населени места е, както следва:

|  |  |  |  |  |
| --- | --- | --- | --- | --- |
| № | Населено място | Брой осветителни тела по вид | | |
|  |  | **18 W** | **36 W** |  |
| 1. | гр. Алфатар | 220 | 824 |  |
| 2. | с. Алеково | 52 | 280 |  |
| 3. | с. Бистра | 257 | 12 |  |
| 4. | с.Чуковец | 182 | 38 |  |
| 5. | с. Цар Асен | 74 | 9 |  |
| 6. | с. Кутловица | 42 | 12 |  |
| 7. | с. Васил Левски | З6 | 8 |  |
| 8. | Площад | 30 | 06 |  |
| 9. | Парк | 0 | 8 |  |
| **Общо:** | | **857** | **1197** |  |

  През периода 2025 – 2029 г., ще продължи подмяната на останалите неефективни осветителни тела със съвременни енергоспестяващи - фотодиодни, като този процес ще бъде поетапен, и ще се извършва целогодишно.

През следващите години мерките за енергийна ефективност ще се насочват към останалите общински сгради в различните сектори, където също трябва да бъдат предприети мерки за снижаване на разходите за енергопотребление.

**3.1.4. Цели на общинската програма за енергийна ефективност**

Общите цели на ОПЕЕ се определят на основата на приоритетите за развитие на общината като цяло.

Общинската програма отговаря и на националните приоритети за реализация на енерго спестяване и намаляване на вредните емисии в атмосферата. Програмата е в пряка връзка с изготвеният Програма за насърчаване използването на енергията от възобновяеми източници и биогорива на Община Алфатар 2021-2023 г., съгласно. чл.10 от ЗЕВИ.

Целите на програмата за енергийна ефективност на Община Алфатар са както следва:

* икономически - намаляване на абсолютния обем на разходите за горивна енергия, които се заплащат от общинския бюджет под 5 % до 2029 г.;
* екологични - намаляване замърсяването на околната среда чрез конкретен принос за ограничаване емисиите от парникови газове, серен двуокис и други замърсители на атмосферата;
* социални - подобряване качеството на жизнената среда и увеличаване на комфорта в общинските сгради;
* промяна в мисленето и поведението на всички групи потребители и осъзнаване значимостта на енергийната ефективност.

**3.2. ДЕЙНОСТИ И МЕРКИ ЗА ПОВИШАВАНЕ НА ЕНЕРГИЙНАТА ЕФЕКТИВНОСТ, ПРОИЗТИЧАЩИ ОТ ЗАКОНА**

**3.2.1. Дейности**

  С цел повишаване на енергийната ефективност общината планира да извърши следните дейности:

* сертифициране за енергийна ефективност на нови сгради;
* обследване и сертифициране за енергийна ефективност на сгради в експлоатация;
* обследване на за енергийна ефективност на отоплителни инсталации с водогрейни котли и климатични инсталации в сгради, на пет години;
* управление по енергийна ефективност;
* подобряване енергийните характеристики на външното осветление - улично, парково и др.

**3.2.2. Информационна основа за ОПЕЕ**

 Систематизирането на информацията и изграждането на енергийна база данни е необходимо условие за да се започне разработването на една общинска програма.

**3.3. ПРИОРИТЕТИ НА ОБЩИНСКАТА ПРОГРАМА ЗА ЕЕ**

**3.3.1. Избрани приоритетни целеви групи**

   Изборът на целеви групи се извършва след преценка на направените разходи за енергия в натурално и стойностно изражение, потенциала за реализиране на икономии, социална значимост, нивото на комфорт, степента на влияние на структурите на администрацията и др.

**Целева група „Образование“**

Заема 21,3 % от общото енергопотребление в общината. Годишната консумация за 2024 год. в стойностно изражение е 30 004,00 лв. Приложени са енергоефективни мерки – подмяна на дограма и изпълнение на топлоизолация на детска градина с група в гр. Алфатар и с.Бистра, и основно училище Алфатар.

**Целевата група „Социални дейности“**

Заема 28,09 % от общото енергопотребление. Годишната консумация за 2024 год. в стойностно изражение е 39 579,00 лв. Всички сгради са обновени, след извършен основен ремонт, при който е подменена дограма, извършено саниране и топлоизолация на покриви. Ел. оборудването на четирите ЦНСТПЛПР е ново. Отоплението на ЦНСТПЛПР №4 се осъществява единствено чрез климатици. Осигурени са нови агрегати за аварийно захранване на сградите при спиране подаването на ел.енергия.

**Целевата група „Администрация“**

Заема 11,08 % от общото енергопотребление. Годишната консумация за 2024 год. в стойностно изражение е 15 605,00 лв. Като цяло процентното съотношение не е голямо, но и тук могат да се реализират икономии, чрез подмяна на остарели ел.уреди, климатици и т.н с енергоспестяващи.

**Целевата група „Улично осветление“**

Заема 21,44 % от общото годишно енергопотребление на община Алфатар за 2024 година сумата е в размер на 30 205,00 лв. Уличното осветление се ползва целогодишно, средно по 10 часа на ден, като през зимните месеци експлоатацията е по-продължителна. Общият брой на инсталираните осветителни лампи е 2054 бр., като по-голяма част са с мощност 36 вата. Тук намаляването на разходите е значително, което се дължи на подмяната на осветителните тела с енергоспестяващи.

**3.3.2. Списък на обектите, за които са предприети мерки за енергийна ефективност**

      От анализа на енергопотреблението на обектите общинска собственост, техническото им състояние към настоящия момент за периода 2020 – 2024 г. са изпълнени мерки за повишаване на енергийната ефективност, както следва:

|  |  |  |  |
| --- | --- | --- | --- |
| **№** | **Обекти** | **Предприети мерки - извършени дейности** | **Година** |
| 1. | Улично осветление | Модернизация и изграждане на улично осветление със светодиоден източник в Община по Договор BG 06RDNP-001-0011-С-01 за предоставяне на безвъзмездна финансова помощ по Програма за развитие на селските райони в гр. Алфатар са разположени 287 броя автономни светлини модула и са подменени 54 броя лампи от съществуващото улично осветление със светодиодни. | 2020 - 2024 |
| 2. | Сгради на кметствата в населените места на община Алфатар | Подмяна на част от дограма на сградите на кметствата в населените места на община Алфатар. | 2020 - 2024 |
| 3. | Сграден фонд | Промяна предназначението и основен ремонт на част от сграда с идентификатор 00415.501.848.1 и 00415.501.848.2 по КККР на гр.Алфатар за предоставяне на социални услуги (ЦНСТПЛПР №4) | 2023-2024 |
| 4. | Сграден фонд/ | Основен ремонт на сграда с идентификатор 00415.502.302.1 по КККР гр. Алфатар за здравни услуги. Ремонт на покрив, полагане топло изолация по фасади, подмяна на дограма с ПВЦ, изграждане рампа за хора в неравностойно положение към съществуващата сграда | 2023-2024 |

**3.3.3. Списък на обектите и предвидените мерки за енергийна ефективност по програмата:**

|  |  |  |  |
| --- | --- | --- | --- |
| № | Обекти | Мерки и дейности за повишаване на енергийна ефективност | Година |
| 1. | Сграда на НЧ „Пробуда” с. Алеково | Изпълнение на проект ”Енергийно обследване на сграден фонд на читалище в с.Алеково, Община Алфатар по Плана за възстановяване и устойчивост. Инвестицията предвижда: подмяна на дървена с ПВЦ дограма, топлинно изолиране на външни стени, подмяна на компрометирани участъци от мълниезащита. Изграждане на нова климатична инсталация, цялостно освежаване на финишни покрития по подове, стени, тавани. Изграждане на рампа за хора в неравностойно положение и изграждане на ФЕЦ (фотоволтаична електроцентрала). С реализиране на заложените дейности и изпълнение на целите на предложението, ще бъдат постигнати следните резултати: обновена и подобрена читалищна среда, постигнат минимум от 30% за спестяване на първична енергия за сградата. След прилагане на енергоспестяващи мерки сградата ще достигне клас „А” на енергопотребление, ще бъде с подобрени експлоатационни характеристики и удължен цикъл на живот. | 2025-2029 г. |

|  |  |  |  |
| --- | --- | --- | --- |
| № | Обект | Мерки и дейности за повишаване на енергийна ефективност | Година |
| 2 | Дом за стари хора гр.Алфатар | Проект № BG-RRP-11.010-003 „Основен ремонт и преустройство на част от сграден фонд, доставка на оборудване и обзавеждане с оглед реформиране на Дом за стари хора в гр.Алфатар“ по Плана за възстановяване и устойчивост. Инвестицията предвижда: преустройване на жилищни помещения, като за всяко помещение ще се осигури самостоятелен санитарен възел. Съществуваща външна рампа ще се удължи като се предвижда врата по фасадата за достъп. Ще се извърши подмяна на всички ВиК, ел.инсталация, отоплителна, вентилационна и климатична инсталация; подмяна на финишни покрития по под, стени и тавани, изграждане на система за пожаро-известяване; изпълнение на сигнална инсталация; изграждане на нова водно-помпена отоплителна инсталация, като системата ще се подвърже към съществуващата централа. Изпълнение на мерки за подобряване на енергийната ефективност на сградата: полагане на топлоизолация – 12см по всички фасади. Климатизацията ще се изпълнява по топло сплит система състояща се от външно захранващо тяло и едно вътрешно за всяка стая. Ще се извърши подмяната на съществуващата ПВЦ дограма с нов стъклопакет с ниско емисионно стъкло. | 2025г-2029г |

**3.4. ОБОБЩЕНИ ПАРАМЕТРИ НА ОЧАКВАНИТЕ ЕФЕКТИ ОТ ПРИЛАГАНЕТО НА ОПЕЕ**

**3.4.1. Икономия на енергия, снижаване на разходите**

При разработването на програмата за енергийна ефективност са взети предвид предложените мерки от енергийно обследване на някой общински сгради и проектите, които се планира да се реализират, включващи топлоизолации на сгради и подмяна на дограма, нови отоплителни инсталации, нови котли, нови ел.инсталации и нови енергоспестяващи ел уреди и/или осветителни тела.

**3.4.2. Екологични ефекти**

В резултат на реализираните енергоспестяващи мерки ще се намали количеството на вредните емисии във въздуха и ще се ограничи парниковият ефект.

**3.4.3. Социален ефект**

След прилагане на мерки за енергийна ефективност в общинските сгради ще се подобри микроклимата и условията за обитаване и работа.

**3.4.4. Икономическа ефективност на програмата и повишаване качеството на услугите. Допълнителни ефекти от програмата**

Спестяванията в резултат на взетите мерки в избраните целеви групи ще облекчат общинския бюджет и ще доведат до по-високо качество на услугите, които се осигуряват от общината.

Намаляването на енергийните разходи в бюджета на общината може да се постигне, чрез прилагане на мерки за енергийна ефективност, при запазване качеството на услугите или значителното им подобряването. При прилагането на мерките в отделните сектори ще се подобри комфорта на обитаване от страна на потребителите на социалните услуги и работните условия на служителите, при спазване на съответните нормативни изисквания за температура, влажност, осветеност и др.показатели.

В целева група „Улично осветление" ще се повиши безопасността и удобството за населението и ще намалеят отрицателните прояви - посегателства срещу собствеността, кражби и др.

Прилагането на ОПЕЕ ще доведе до подобряване условията за престой в обектите, намаляване на заболеваемостта, по-малки разходи за болнични и медицински услуги. Ще се повиши общественото съзнание за положителните ефекти от прилагане на мерки за повишаване на енергийната ефективност на сградите и за благоприятния ефект върху околната среда.

**3.4.5.  Необходими инвестиции**

  Общият бюджет на проект ”Енергийно обследване на сграден фонд на читалище в с.Алеково, Община Алфатар“ по Плана за възстановяване и устойчивост е в размер на 625 932 лв., от които 86,4% се осигуряват от ЕС, а размерът на съфинансирането от общината е 13,6 %.

**IV. ФИНАНСОВО ОСИГУРЯВАНЕ НА ПРОГРАМАТА /ФИНАНСОВ ПЛАН/**

Източници на финансиране

При определяне на финансовата рамка на програмата се спазват принципите на взаимно зачитане на интересите, максималните икономически и социални ползи, контрол върху материалните активи, създаване на местен капацитет за осъществяване на програмата и свеждане на риска по отношение на връщане на инвестициите до минимален.

Източници на финансиране могат да бъдат общинския бюджет - целеви субсидии от държавния бюджет за капиталови разходи или собствени приходи, като използването на тези средства се регламентира със закон.

Други възможности за финансиране:

* Оперативни програми
* Фонд "Енергийна ефективност" и възобновяеми източници
* Международен фонд "Козлодуй"
* Национален доверителен екофонд
* Фонд „Земеделие“
* Средства по различни български програми
* Безвъзмездни средства от различни фондове и международни програми
* Договори с гарантиран резултат.

**V. ОРГАНИЗАЦИЯ ЗА ИЗПЪЛНЕНИЕ НА ПРОГРАМАТА**

**5.1.  Институционализиране**

В общината ще се определи отговорник по енергийната ефективност, който ще е и координатор в Областния съвет по енергийна ефективност. При необходимост ще бъдат привличани квалифицирани специалисти от специализирани фирми, които със своята дейност ще подпомагат процеса на изпълнение на ОПЕЕ за периода 2025 - 2029 година.

**5.2.  Срокове за изпълнение**

Първи етап, отчет за изпълнение - декември 2027 година.

Втори етап, отчет за изпълнение - декември 2029 година.

**5.3. Създаване на система за комуникация**

Информиране на ръководството на общината и на обществеността за изпълнението на програмата ще се извършва чрез представяне на етапни отчети за изпълнението на програмата. За информирането на населението по проблемите на енергийната ефективност и изпълнението на общинската програма ще се използват специалисти от общинската администрация. Ще се разработят информационни материали и брошури, които ще се публикуват на сайта на общината и отпечатат – за раздаване на населението.

**VI. ОРГАНИЗАЦИЯ НА НАБЛЮДЕНИЕТО И КОНТРОЛ ПО ИЗПЪЛНЕНИЕТО И ОТЧИТАНЕТО**

За решаване на проблемите, включени в ОПЕЕ, е необходимо широкото участие на всички сектори и целеви групи, консумиращи горива и енергия, както и на гражданите на община Алфатар. Важно условие за изпълнение на програмата е контролът, който упражнява Кметът на общината и Общинският съвет по спазването й, както и по спазването на изискванията на Закона за енергийната ефективност и законите, пряко свързани с енергийната ефективност и подзаконовите нормативни актове:

* Закон за устройство на територията /ЗУТ/;
* Закон за енергетиката /ЗЕ/;
* Закон за енергията от възобновяеми източници /ЗЕВИ/;
* Закон за обществените поръчки /ЗОП/;
* Наредба за извършване на обследване за енергийна ефективност и сертифициране на сгради;
* Наредба за извършване на проверката за енергийна ефективност на отоплителните инсталации с водогрейни котли и на климатичните инсталации
* Наредба за техническите паспорти на строежите /към ЗУТ/.
* Наредба за енергийна ефективност, топлосъхранение и икономии на енергия в сгради по чл.168, ал.4 във връзка с чл.169 ал.1, т.6 от ЗУТ

Важно задължение на общината, което е вменено в закона за енергийната ефективност са изготвяне и приемане на годишни отчети за изпълнение на програмата за енергийна ефективност на общината, които следва ежегодно да се предоставят на Агенцията за устойчиво енергийно развитие и на Областния управител, в срок до 31 март.

Програмата за енергийна ефективност на община Алфатар е отворен документ и може да се актуализира при необходимост. Изменения и допълнения на програмата се извършват по реда на нейното приемане – чрез внасяне на докладни записки от кмета на общината с проекти и приемане на решения от Общински съвет Алфатар.

*Програмата за енергийна ефективност на община Алфатар за периода 2025 – 2029 г. е приета на основание чл.12, ал.2 от Закона за енергийната ефективност с Решение № …… по Протокол № …………..г. на Общинския съвет – Алфатар*.

**Вносител:**

**Д-р ЯНКА ГОСПОДИНОВА**

**КМЕТ НА ОБЩИНА АЛФАТАР**

*Изготвил:*

*Инж. Йордан Костадинов*

*Ст. Специалист: Енергийна ефективност, ОС”*